
E L Ő T E R J E S Z T É S

Sülysáp Város Önkormányzata Képviselő-testületének
2016. május 26-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2016. (V. 26.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2016. május 19.


Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2016. április 18-ai ülése óta 2 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	42/2016
	2016-03-23
	Gáncsos Dávid vételi ajánlata a Sülysáp 2432 hrsz. alatti ingatlanra (zártkert)
	2016-04-30
	Az adásvételi szerződés aláírásra került

	43/2016
	2016-03-23
	Bérlakás bérlőkijelölésének meghosszabbítása (Kiss Sándorné)
	2016-04-30
	Végrehajtva


II. Tájékoztató az előző ülés óta történt fontosabb eseményekről
Április második felében megkezdtük a Településrendezési Terv módosításával kapcsolatos egyeztetéseket, valamint kiküldtük az érintett hatóságok felé az eljárás megindításáról szóló értesítéseket.
Április 21-én a csatorna projekt egyéves garanciális bejárásra került sor. A garanciális hibákat előzetesen e-mailben már jeleztük mind a Társulás, mind kivitelező felé. A kivitelező a hibákat elfogadta különösebb vita nem volt, a javításokat megkezdték.

Április utolsó hetében a tervezett sportcsarnok engedélyezési terveinek véglegesítése megtörtént és 29-én a tervdokumentáció benyújtásra került az engedélyező hatósághoz. Mivel április 30-a hétvégére esett ezért május 2-ig kellett a Magyar Kézilabda Szövetség felé a sportcsarnok építési pályázatunkat benyújtani, amire május 2-án 22:12 perckor sor került.

Május 3-án a Tápiómenti Területfejlesztési Társulás tanácsülésére került sor, amelynek keretében a társulási megállapodást is módosítani kellett a tápiószentmártoni időközi választás következtében. Ezen társulási megállapodás módosítása jelen ülésünk egyik napirendi pontjaként is szerepel.

Május 3-án a közbeszerzési eljárás eredményképpen aláírtuk a Szilas és Társa Kft.-vel az új TÁVÜSZ-csarnok kivitelezői szerződését. A dolog érdekessége, hogy a cég szinte minden munkát alvállalkozói szerződés keretében a sülysápi Steel Profession Kft.-re bízott. 

Május 4-én Cegléden a térségi szilárd hulladék projekt tulajdonosi közössége tartott ülést, ahol egy társulási megállapodás elfogadására tettek javaslatot, továbbá társulás tagdíj befizetésről is szó esett. Az ezzel kapcsolatos társulási megállapodás tervezetet a júniusi ülésen fogjuk tárgyalni.

Május 10-én a Hajt-A Csapat Egyesület Közgyűlése elfogadta a Helyi Fejlesztési Stratégiát.
Május 12-én ismét szépkorú sülysápit köszönthettünk Veszelik Jánosné személyében, akit 90. születésnapján látogattunk meg jegyző asszonnyal.
Május 13-án a Tápió Közalapítvány felügyelő bizottsági tagjaként részt vettem a bizottság ülésén Nagykátán. Az alapítvány az elmúlt évben jelentősen növelni tudta bevételeit, ami a kettő új főállású munkavállalónak köszönhető, így viszont nem csak a bevételek, hanem a kiadások is növekedtek. A számok azt mutatják, hogy a Tápiószentmárton-Göbölyjáráson megépült ifjúsági szállás és az onnan elérhető természeti értékek egyre ismertebbek és látogatottabbak a térség iskolái részéről.

Május 18-án elkészült a közel egy éve restaurálásra átadott 1848-as városfalvi zászló, amit a restaurátortól átvettem. A testvértelepülésre történő visszajuttatása a július utolsó hétvégéjén esedékes Falunapra van tervezve és időzítve.
Május 19-én megbeszélésre került sor a központi orvosi ügyelet működésével kapcsolatban Nagykátán, melynek lényege, hogy a működtető cég 2015 decemberében az OEP finanszírozás fejében vállalta az ügyelet működtetését azzal a kikötéssel, hogy az ügyeleti telephelyeken nővérek nélkül látják el a feladatot 2016 januárjától. Mint ismeretes ez még a tervezett 2016. január 1-je előtti indulás előtt nagy port vert fel, elsősorban a szakmán belül, mivel nővérek nélkül sem az orvosok, sem a gépkocsivezetők nem akarták vállalni a feladatellátást. Emiatt még decemberben sor került egy előzetes egyezetésre, ahol a szakmabeliek, az ellátásban résztvevők, valamint az érintett polgármesterek voltak jelen. Az Inter Ambulance Zrt. vállalta, hogy januártól a korábbihoz képest változatlan feltételekkel (nővérekkel együtt) műköteti a rendszert, majd néhány hónap után értékeljük a tapasztalatokat, és akár a szerződés újragondolására is sort kerítünk. Amikor ez a beszámoló íródik még néhány órával a megbeszélés előtt vagyunk így az ott elhangzottakról az ülésen tájékoztatom a Képviselő-testületet. Az azonban már most várható, hogy az ügyelet változatlan működéséhez lakosságszám-arányos befizetésre lesz szükség kb. 10-15 Ft/fő/év összegben. 

Május első hetében benyújtottuk a VEKOP programra a kerékpárút-építési pályázatunkat. 

Május második hetében a konyhafejlesztésre összeállított pályázatunkat is benyújtottuk az illetékes szervhez. 

Hamarosan benyújtásra kerül egy útépítési pályázat, amihez vélhetően a testület határozata is szükséges lesz. Felújításra tudunk pályázni, mivel az új építés minden esetben engedélyköteles, és az engedélyek megszerzésére nincs időnk, ezért rövidebb utakban gondolkodva a Révai utca terveztetését kezdtük meg.

A Vidékfejlesztési Operatív Programra előkészített pályázatunk is napokon belül benyújtásra kerül, csakúgy, mint az óvodaépítésre előkészített VEKOP pályázatunk.
Sülysáp, 2016. május 19.


Horinka László s.k.

